Kan I huske Karen Jespersen? Hun var engang minister. Faktisk adskillige gange og for forskellige partier. Hendes politiske liv er gået fra det yderste venstre til temmelig langt ude højre.

Hun var også engang journalist. Men det er hun vist ikke mere, hvis jeg skal dømme efter en artikel i Den Korte Avis, som hun driver sammen med sin mand, Ralf Pittelkow.

Artiklen handler om det stenkast fra en motorvejsbro, der i sidste weekend kostede en tysk kvinde livet. En helt rædselsfuld begivenhed som får os alle sammen til at undres over, hvad fanden der sker inde i hovedet på folk, der finder på sådan noget.

Journalistik starter med undren. På redaktionen stiller vi hinanden de samme spørgsmål som alle andre. Dernæst går vi på vegne af alle andre i gang med at finde svar. Hvad ved politiet om gerningsmændene? Hvad gør de for at finde ud af, hvem de er? Findes der øjenvidner? Hvordan kan myndighederne sikre, at det ikke sker igen? Etc.

Det er det, vi kalder research-fasen. Man kan sige, at det er broen mellem undren og journalistik.

På Jespersen og Pittelkows avis kortslutter man tilsyneladende processen og går direkte fra undren til konklusion. Det er det, der kaldes spekulation.

På Den Korte Avis lyder overskriften nemlig: ’De dødbringende sten mod tysk familie fra motorvejsbro har krævet organiseret forberedelse – måske er der endda inspiration fra Islamisk Stat’.

På det tidspunkt, da Jespersen og Pittelkow publicerer artiklen, ved vi intet om, hvem gerningsmanden eller -mændene bag det dødbringende stenkast fra motorvejsbroen er. Det ved vi i skrivende stund fortsat ikke.

Trods det kan man i artiklen læse følgende:

’Den ny terror er rettet mod tilfældige mennesker i det offentlige rum. Og den bliver gennemført af en eller få personer med de våben, som de lige har for hånden.

Denne form for terror blev lanceret i september 2014 af en ledende skikkelse i Islamisk Stat, Muhammad al-Adnani. Han anbefalede muslimer at slagte deres ofre med en kniv, køre dem over med en bil eller … knuse deres hoved med en sten. Det sidste kunne jo være på en motorvej.’

Det er så sådan, Jespersen og Pittelkow gerne vil have, vi ser verden.

Som en af mine Facebook-venner sarkastisk kommenterede: 'Hold nu kæft. Så står Boko Haram bag min diskusprolaps ...'

Den Korte Avis skriver om sig selv, at den ’leverer journalistik og markedsføring til en bred læserskare'.

Måske er det derfor, der bevilges offentlige penge til projektet, hvem ved?

Jeg foreslår i hvert fald, at den sætning skrives lidt om, nemlig sådan her:

Den Korte Avis markedsfører egne holdninger forklædt som journalistik.